钦定古今图书集成/明伦汇编/官常典/第343卷 > 段平仲
## 钦定古今图书集成/明伦汇编/官常典/第343卷 > 段平仲

按《唐书》本传，“平仲，字秉庸，本武威人，隋民部尚书达
六世孙。擢进士第。杜佑、李复之节度淮南，连表掌书
记，擢监察御史。磊落有气节，嗜酒敢言。是时，德宗春
秋高，躬自听断，天下事有所壅隔，群臣畏帝苛察，无
敢言。平仲常曰：‘上聪明神武，但臣下畏怯，自为循默
尔。使我一日得召见，宜大有开纳’。”会京师旱，诏择御
史、郎官开仓赈恤。平仲与考功员外郎陈归被选同
得对，粗陈赈恤事。帝察其意有所蓄，以归在侧，未言。
事讫，平仲方独进，帝乃并留。归正色问之，杂以他语。
平仲错牾不得言，乃谬称名。帝怒，叱去之，苍黄向幄
后。归趋降招之，乃得去。由是坐废七年，然名由此显。
元和初，为谏议大夫。宪宗使吐突承璀讨镇州，亟疏
争，不可。及还，无功，又请斩之。再迁尚书右丞。朝廷有
得失，未尝不论奏，世推其敢直云。终太子左庶子。